Miss World 2021

Ang Miss World 2021 ay ang ika-70 edisyon ng Miss World pageant, na ginanap sa Coca-Cola Music Hall sa San Juan, Porto Riko noong 16 Marso 2022. Orihinal na nakatakdang gaganapin ang kompetisyon sa José Miguel Agrelot Coliseum noong 16 Disyembre 2021. Gayunpaman, ang kompetisyon ay na-reschedule sa Marso 16, 2022 dahil sa pandemya ng COVID-19 sa Porto Riko.

Pagkatapos ng kompetisyon, kinoronahan ni Toni-Ann Singh ng Hamayka si Karolina Bielawska ng Polonya bilang Miss World 2021. Ito ang pangalawang tagumpay ng Polonya sa kasaysayan ng kompetisyon. Nagtapos bilang first runner-up si Shree Saini ng Estados Unidos habang nagtapos bilang second runner-up si Olivia Yacé ng Baybaying Garing.

Mga kandidata mula sa 97 mga bansa at teritoryo ang lumahok sa kompetisyong ito. Pinangunahan nina Peter Andre at Fernando Allende ang kompetisyon. Nagtanghal sina Don Omar, Gente de Zona, Victor Manuel, Pedro Capo, at ang Filarmonica de Puerto Rico sa edisyong ito.

Kasaysayan

Lokasyon at petsa ng kompetisyon 
Orihinal na nakatakda ang ika-70 edisyon ng kompetisyon sa katapusan ng taong 2020. Gayunpaman, naudlot ang kompetisyon dulot ng pandemya ng COVID-19, at inanunsyo ng Miss World Organization noong Hulyo 29, 2020 na ang ika-70 edisyon ng kompetisyon ay magaganap sa katapusan ng taong 2021.

Noong Marso 8, 2021, kinumpirma ng Miss World Organization na ang kompetisyon ay mangyayari sa Coca-Cola Music Hall sa San Juan, Porto Riko sa Disyembre 16, 2021. Ngunit dahil sa pagtaas ng pangangailan ng mga tiket, inanunsyo ng Miss World Organization noong Setyembre 2 na ang kompetisyon ay inilipat sa José Miguel Agrelot Coliseum, ang pinakamalaking indoor venue sa Porto Riko.

Kumalat ang banta ng SARS-CoV-2 Omicron variant sa ilang bahagi ng daigdig sa panahon ng mga pre-pageant activity, at ang banta ng birus ay nagsimula na ring kumalat sa Porto Riko. Noong Disyembre 14, nagpositibo sa COVID-19 si Pricilia Carla Yules ng Indonesya. Bilang pag-iingat, ang kaniyang kakuwarto na si Manasa Varanasi ng Indiya at lima pa ay inuri bilang mga hinihinalang kaso. Kinumpirma ng tagapangulo ng Miss World Organization na si Julia Morley na ang mga kandidata ay kasalukuyang nakahiwalay at naka-quarantine at hindi sila maaring umakyat sa entablado sa palabas kung hindi sila maglalabas ng negatibong PCR test. Subalit lahat ng mga kandidata ay kabilang pa rin sa kompetisyon. Noong Disyembre 15, kinumpirma ng Puerto Rico Department of Health na 17 postibong kaso ng COVID-19 ay may kinalaman sa mga aktibidad ng Miss World, kabilang ang mga kalahok at mga empleyado.

Noong Disyembre 16, ilang oras bago ang kompetisyon, nagpasya ang Miss World Organization na muling ipagpaliban ang kompetisyon matapos na magpositibo sa COVID-19 ang 23 kandidata at 15 empleyado ng Miss World. Kinumpirma rin ng pambansang direktor ng Miss World Malaysia na nagpositibo rin sa COVID-19 si Lavanya Sivaji ng Malaysia. Inanunsyo ng Miss World Organization na ang kompetisyon ay muling aayusin at gaganapin sa loob ng susunod na 90 araw. Noong Disyembre 22, kinumpirma ng Miss World Organization na ang kompetisyon ay mangyayari sa Coca-Cola Music Hall sa San Juan, Porto Riko sa Marso 16, 2022 at hindi sa José Miguel Agrelot Coliseum. Ang 40 semifinalist lang ang bumalik sa Porto Riko para sa na-reschedule na kompetisyon.

Pagpili ng mga kalahok 
Ang mga kalahok mula sa 97 mga bansa at teritoryo ay napili upang lumahok sa kompetisyon. Maraming mga kompetisyong pambansa ang ipinagliban o ganap na nakansela dahil sa pandemya ng COVID-19. Dahil dito, 16 sa mga kandidata na naatasan upang kumatawan sa kanilang bansa/teritoryo ay mga runner-up sa kanilang nakaraang kompetisyong pambansa, o napili sa isang casting process. Walong kandidata naman ang nailuklok upang kumatawan sa kanilang bansa/teritoryo matapos ang pag-urong ng orihinal na kalahok.

Iniluklok si Amela Agastra upang kumatawan sa Albanya matapos na umurong ang Miss World Albania 2021 na si Joanna Kiose sa hindi malamang dahilan. Iniluklok si Shree Saini, isang semifinalist sa Miss World America 2020, bilang Miss World America 2021 dahil ang iskedyul ng kompetisyon ay lumagpas na sa panunungkulan ni Alissa Anderegg bilang Miss World America 2020. Iniluklok si Miss World Japan 2021 Tamaki Koshi upang kumatawan sa Hapon dahil lumagpas na sa panunungkulan ni Miss World Japan 2020 Maria Kaneya ang petsa ng kompetisyon. Iniluklok si Tamara Del Maso upang kumatawan sa Kosta Rika matapos na umurong ang Miss World Costa Rica 2020 na si Andrea Montero dahil sa problema sa visa. Iniluklok si Lizzy Dobbe, ang first runner-up ng Miss World Nederland 2020-21 upang kumatawan sa Olanda matapos na umurong ni Miss World Nederland 2020-21 na si Dilay Willemstein dahil sa ayaw niyang mabakunahan laban sa COVID-19. Iniluklok si Miss Rwanda 2021 Grace Ingabire upang kumatawan sa Rwanda dahil lumagpas na sa panunungkulan ni Miss Rwanda 2020 Nishimwe Naomie ang petsa ng kompetisyon. Iniluklok si Miss Senegal 2021 Penda Sy upang kumatawan sa Senegal dahil lumagpas na sa panunungkulan ni Miss Senegal 2020 Ndeye Fatima Dione ang petsa ng kompetisyon. Noong Nobyembre 2021, hayagang ibinunyag ni Dione na siya ay na-droga at ginahasa sa isang pagtitipong pinaghandaan ng mga national pageant organizers ng Miss Senegal. Dahil dito, si Dione ay nabuntis at kalaunan ay hindi na ito nakakatanggap ng mga imbitasyon para sa mga aktibidad ng Miss Senegal. Iniluklok si Juliana Rugumisa bilang kinatawan ng Tansaniya matapos na hindi sundin ni Miss Tanzania 2020/2021 Rose David Manfere ang kontrata nito sa Miss Tanzania.

Noong Disyembre 15, 2021, opisyal na tinuligsa ng pamahalaan ng Sint Maarten ang paglahok ni Lara Mateo sa Miss World 2021 bilang kinatawan ng teritoryo. Hindi pinili ng Miss Sint Maarten Organization si Lara Mateo upang kumalahok sa Miss World at ang organisasyon ay kasalukuyang iniimbestigahan ng pamahalaan. Sinabi ng Punong Ministro ng Sint Maarten na si Silveria Jacobs na natuklasan ng pamahalaan na si Lara Mateo ay maling nairehistro ng may hawak ng prangkisa ng Guadalupe upang kumatawan sa Sint Maarten. Naglabas ng opisyal na liham ang lokal na pamahalaan ng Sint Maarten na nagsasabing hindi nila iniendorso ang partisipasyon ni Lara Mateo sa Miss World. Idinagdag nila na ang Kolektibidad ng San Martin, maging ang kanilang Kagawaran ng Turismo o Kagawaran ng Sining, ay hindi alam o kinikilala ang kandidata, at tiniyak na ang kanilang mga kinatawan ay kakalahok lamang sa Miss France.

Sa edisyong ito unang kumalahok ang Irak at Somalya, at bumalik ang Baybaying Garing, Belis, Estonya, Guniya, Kamerun, Madagaskar, Namibya, Noruwega, Santa Lucia, Serbya, Sint Maarten, at Urugway. Huling kumalahok noong 2001 ang Sint Maarten, noong 2007 ang Estonya, noong 2015 ang Namibya, noong 2016 ang Santa Lucia, noong 2017 ang Baybaying Garing, Guniya, at Urugway, at noong 2018 ang Belis, Kamerun, Madagaskar, Noruwega, at Serbya. Ang mga bansang Antigua at Barbuda, Aruba, Australya, Bagong Silandiya, Barbados, Biyelorusya, Dinamarka, Etiyopiya, Gresya, Guwatemala, Guyana, Heorhiya, Kapuluang Birheng Britaniko, Kapuluang Birhen ng Estados Unidos, Kapuluang Cook, Kasakistan, Kirgistan, Kroasya, Laos, Miyanmar, Montenegro, Rusya, Samoa, Sierra Leone, Timog Sudan, at Taylandiya ay hindi sumali sa edisyong ito. Parehong hindi sumali sina Darya Goncharevich ng Biyelorusya at Natalija Labovic ng Montenegro dahil sa mga kadahilanang pangkalusugan. Hindi nakasama sa kompetisyon si Star Hellas 2021 Anna Pavlidou ng Gresya matapos nitong hindi makapasok sa teritoryo ng Estados Unidos dahil wala pa siyang ikalawang dosis ng bakuna laban sa COVID-19. Hindi sumali sa kompetisyon sina Michelle Calderon ng Guwatemala, Adesha Penn ng Kapuluang Birhen ng Estados Unidos, at Nazerke Karmanova ng Kasakistan dahil sa hindi malamang dahilan.

Mga resulta

Mga pagkakalagay 

§ Panalo sa Hamong Digital Media

Mga Continental Queen

Mga Challenge Event

Hamong Head-to-Head 
Opisyal na itinalaga ang mga kalahok sa kani-kanilang grupo para sa hamong Head-to-Head na ipinalabas sa Miss World YouTube Channel noong Nobyembre 24, 2021. Ang mga nagwagi sa bawat grupo ay kumalahok sa ikalawang round ng hamon na ginanap noong Disyembre 9, 2021 sa Capitol of Puerto Rico. Ang walong kandidatang nagwagi sa ikalawang round ay mapapabilang na sa Top 40.

Unang round 

  Nakapasok sa ikalawang round ng Hamong Head-to-Head.
  Nakapasok sa ikalawang round ng Hamong Head-to-Head, ngunit nakapasok sa Top 40 sa pamamagitan ng judges' choice o sa iba pang mga challenge event.
  Nakapasok sa Top 40 sa pamamagitan ng iba pang mga challenge event.
  Nakapasok sa Top 40 sa pamamagitan ng judges' choice.

Pangalawang round 

  Nakapasok sa Top 40 sa pamamagitan ng Hamong Head-to-Head.

Hamon sa Talento 
Ginanap ang finals ng hamon ng Talento noong Disyembre 4, 2021, at inanunsyo ang nagwagi sa hamon noong Disyembre 13, 2021 sa pamamagitan ng Miss World Facebook Page. Ang kandidatang nagwagi sa hamon ay mapapabilang na sa Top 40 at magtatanghal sa finale sa Marso 16, 2022. Nagwagi si Burte-Ujin Anu ng Monggolya sa hamong ito at mapapabilang na sa Top 40.

  Nakapasok sa Top 40 sa pamamagitan ng Hamon sa Talento.

Hamong Top Model 
Ginanap ang finals ng hamong Top Model noong Disyembre 6, 2021 sa T-Mobile Distrito, kung saan nirampa ng mga kandidata ang kanilang mga pambansang kasuotan, kasuotang gawa ng mga lokal na fashion designer mula sa kanilang mga bansang pinagmulan, at kasuotang gawa ng mga lokal na fashion designer mula sa Porto Riko. Inanunsyo ang nagwagi sa hamon noong Disyembre 13, 2021 sa pamamagitan ng Miss World Facebook Page. Nagwagi si Olivia Yacé ng Baybaying Garing sa hamong ito at mapapabilang na sa Top 40.

  Nakapasok sa Top 40 sa pamamagitan ng Hamong Top Model.

Best Designer Dress

Hamon sa Palakasan 
Ginanap ang finals ng hamon sa palakasan noong Disyembre 10, 2021, kung saan naglaban-laban ang bawat pangkat sa mga kompetisyong pampalakasan. Inanunsyo ang nagwagi sa hamon noong Disyembre 13, 2021 sa pamamagitan ng Miss World Facebook Page. Nagwagi si Karolina Vidales ng Mehiko sa hamong ito at mapapabilang na sa Top 40.
  Nakapasok sa Top 40 sa pamamagitan ng Hamon sa Palakasan.

Hamong Multimedia 
Inanunsyo ang nagwagi sa hamon noong Disyembre 13, 2021 sa pamamagitan ng Miss World Facebook Page. Nagwagi si Olivia Yacé ng Baybaying Garing sa hamong ito at mapapabilang na sa Top 40.
  Nakapasok sa Top 40 sa pamamagitan ng Hamong Multimedia.

Beauty With a Purpose 
Inanunsyo ang mga pinalista noong Disyembre 13, 2021 sa pamamagitan ng Miss World Facebook Page. Ang anim na pinalistang nagwagi ay mapapabilang na sa Top 40. Bukod pa riyan, ang Beauty With a Purpose Ambassador Award ay iginawad sa isang kandidata na makakasama ng bagong Miss World sa kanyang panunungkulan.

  Nakapasok sa Top 40 sa pamamagitan ng Beauty With a Purpose.

§ Beauty With a Purpose Ambassador

Kompetisyon

Pormat ng kompetisyon 
Ilang pagbabago ang inimplementa sa edisyong ito. Tulad noong 2019, ang bilang ng mga semi-finalist sa edisyon ito ay 40. 15 sa mga ito ay nagwagi sa mga Fast Track event, at ang nalalabing 25 ay pinili ng mga hurado na inanunsyo noong Enero 2022. Ang 40 semi-finalist lang ang bumalik sa kompetisyon na ginanap noong Marso 16, 2022. Mula sa 40, 13 ang sumabak sa paunang question-and-answer round kasama ang dalawang nag-tie sa mga iskor at ang nagwagi sa Hamong Digital Media, at anim na pinalista naman ang sumabak sa final question.

Komite sa pagpili 

 Jacqueline Aguilera – Miss World 1995 mula sa Beneswela
 Stella Nolasco – Tagadisenyong Portorikenya
 Vanessa Ponce – Miss World 2018 mula sa Mehiko
 Brock Pierce – Negosyanteng Amerikano at isang kandidato para sa pagkapangulo sa Halalang pampanguluhan sa Estados Unidos noong 2020
 Crystal Rose Pierce – Negosyanteng Amerikana at Honorary Chairwoman ng Beauty With a Purpose
 Vincent De Paul – Amerikanong aktor at modelo
 Julia Morley – Tagapangulo at CEO ng Miss World Organization
 Peter Thomas Roth – CEO at tagapagtatag ng Peter Thomas Roth Skin Care
 Giselle LaRonde – Miss World 1986 mula sa Trinidad at Tobago
 Patrick Robinson – Tagadisenyong Amerikano
 Mari Allende – Mehikanang pilantropista at personalidad sa telebisyon

Mga kandidata 

97 kandidata ang lumahok para sa titulo.

Mga tala

Mga sanggunian

Panlabas na kawing